സരതുഷ്ട്രന്റെ ഉപദേശമനുസരിച്ച് ലോകം നന്മ നിറഞ്ഞതാണെങ്കിലും തിന്മ അതിനെ ബാധിച്ചിട്ടുണ്ട് . നന്മതിന്മകളുടെ യുദ്ധം എന്നെങ്കിലും അതിന്റെ ഉച്ചകോടിയിലെത്തുമ്പോൾ നന്മ വിജയിക്കുകയും ലോകം ദൈവം സൃഷ്ടിച്ചപ്പോഴുണ്ടായിരുന്ന നല്ല അവസ്ഥയിലേക്ക് തിരികെ പോകുകയും ചെയ്യും . നന്മ ചെയ്തവർ ദൈവത്തോടൊപ്പം സ്വർഗ്ഗത്തിൽ വസിക്കും . തിന്മ ചെയ്തവർ നരകത്തിലേക്കും പോകും. 

സരതുഷ്ട്രന്റെ മതസിദ്ധാന്തം അനുസരിച്ചു ഭൗതികലോകം ചീത്തയോ ദുഷിച്ചതോ അല്ല . ദൈവസൃഷ്ടി ആയതിനാൽ അത് നന്മ നിറഞ്ഞതാണ് . സാത്താനായ അംഗ്രാമൈന്യു ആണ് ലോകത്തെ ചീത്തയാക്കിയത് . ദുഷ്ടതയും ബഹളവും നശിപ്പിക്കാനുള്ള ആഗ്രഹവും അംഗ്രാമൈന്യു സൃഷ്ടിച്ചു . ദൈവത്തിന്റെ നല്ല സൃഷ്ടികളെ അംഗ്രാമൈന്യു എന്ന പിശാച് കഷ്ടപ്പാട് രോഗം മരണം ഇവ കൊണ്ട് നശിപ്പിക്കാൻ ശ്രമിച്ചു . ഈ തിന്മകൾ പിശാചായ അംഗ്രാമൈന്യുവിന്റെ സൃഷ്ടിയാണ് . ഇതുകൂടാതെ ചെകുത്താൻ ദൈവത്തിന്റെ ഓരോ സൃഷ്ടിയേയും നശിപ്പിക്കാൻ ശ്രമിച്ചു .മനോഹര ഗോളമായ ഭൂമിയെ അംഗ്രാമൈന്യു പിടിച്ചു കുലുക്കി അതിന്റെ നിരപ്പായ തറയിൽ കുന്നുകളും മലകളും ഗർത്തങ്ങളുമുണ്ടാക്കി . മനുഷ്യർക്കും മറ്റു ദൈവ സൃഷ്ടികൾക്കും ആപത്തു വരുത്താനായിരുന്നു അത് . മനുഷ്യർക്കും മൃഗങ്ങൾക്കും രോഗവും മരണവും നൽകി . മനുഷ്യനിൽ കാമവസാന വർദ്ധിപ്പിച്ചു . കന്നുകാലികളെ കെട്ടിയിട്ടു പീഡിപ്പിക്കാനും , മാംസം ഭക്ഷിക്കാനും മനുഷ്യന് പ്രേരണ നൽകിയതും അംഗ്രാമൈന്യു എന്ന പിശാചാണ് . മനുഷ്യമനസ്സുകളിൽ കോപത്തേയും പകയേയും ജനിപ്പിച്ചു . തീയ്ക്കു പുകയുണ്ടാക്കി . ഇത്തരത്തിൽ അംഗ്രാമൈന്യു ദൈവത്തിനെതിരായി പോരാടി .

ഇത്രയൊക്കെ ആയപ്പോൾ ചെകുത്താൻ വിജയിച്ചതായി തോന്നി . അപ്പോൾ ഒരു അത്ഭുതം സംഭവിച്ചു . മരിച്ചുകൊണ്ടിരുന്ന പുരുഷന്റെ ബീജത്തിൽ നിന്നും ഒരു ചെടിയുണ്ടായി . ആ ചെടി വളർന്നു രണ്ടായി പിളർന്നു ഒരു പുരുഷനും സ്ത്രീയുമായിത്തീർന്നു . മരണം സംഭവിക്കാൻ സാധ്യതയുള്ള കാളയുടെ ബീജത്തിൽ നിന്നും പശുക്കളും കാളകളും ഉണ്ടായി . മനുഷ്യന്റെ ബുദ്ധി തിന്മയെ അതിക്രമിച്ചു നന്മയെ സ്വീകരിച്ചു തുടങ്ങി . ഇതുകണ്ട പിശാചായ അംഗ്രാമൈന്യു താൻ അഹുറമസ്‌ദയായ ദൈവത്തോട് തോറ്റതായി മനസ്സിലാക്കി . സാത്താൻ ഭൂമിയിൽ നിന്നും രക്ഷപ്പെടാൻ ശ്രമിച്ചു . എന്നാൽ അപ്പോഴേക്കും പിശാചായ അംഗ്രാമൈന്യുവിനെ അഹുറമസ്‌ദയായ ദൈവം ബന്ധിച്ചു കഴിഞ്ഞിരുന്നു . എന്നാലും ചില വ്യവസ്ഥകളോടെ അഹുറമസ്‌ദയായ ദൈവം അവനെ വെറുതെ വിട്ടു . അന്ന് മുതൽ സാത്താന്റെ പക വർദ്ധിക്കുകയും ഒളിഞ്ഞിരുന്ന് ദൈവത്തോട് യുദ്ധം പ്രഖ്യാപിക്കുകയും ചെയ്തു .ആ യുദ്ധം ഇന്നും തുടരുന്നു . എന്നാൽ സരതുഷ്ട്രർ ജനിക്കുകയും നല്ല മതം മനുഷ്യർക്ക് ഉപദേശിക്കുകയും ചെയ്തതോടെ പിശാചായ അംഗ്രാമൈന്യുവിന്റെ പരാജയം പൂർണ്ണമായി . നന്മതിന്മകളുടെ യുദ്ധം ഇന്നും ലോകത്തിൽ നടന്നുകൊണ്ടിരിക്കുന്നു . ആത്യന്തികമായി നന്മ വിജയിക്കുകയും അഹുറമസ്‌ദയായ ദൈവം ഭൂമിയെ അനുഗ്രഹിക്കുകയും ചെയ്യും . 

രണ്ടായിരം കൊല്ലങ്ങൾ ഇടവിട്ട് മൂന്നു പ്രവാചകർ ഭൂമിയിൽ ജനിക്കും . ഇവർ ദൈവപുത്രന്മാരായ അമേഷാ സ്‌പെന്റാസിൽ നിന്നും വന്നവരായിരിക്കും . ഈ മൂന്ന് പേരുടെയും അമ്മമാർ കന്യകമാരായിരിക്കും . ഓരോ പ്രവാചകനും കുറെ തിന്മകളെ നശിപ്പിക്കും .അന്തിമ പ്രവാചകനായ ദൈവപുത്രൻ അംഗ്രാമൈന്യുവിനെ ജയിക്കും . അംഗ്രാമൈന്യു തടവിലാക്കപ്പെടും .തുടർന്ന് അന്തിമ പ്രവാചകൻ മരിച്ചവരെ എല്ലാം ഉയർത്തി അന്ത്യവിധി പ്രഖ്യാപനം നടത്തും .നല്ലവർ സ്വർഗ്ഗത്തിലേക്കും ചീത്തയാൾക്കാർ നരകത്തിലേക്കും പോകും . കുറച്ചു കാലത്തിനു ശേഷം എല്ലാപേരും പുറത്തുവന്നു , ഉരുകിയ ലോഹനദിയിൽക്കൂടി നടന്നു പൂർണ്ണരായി സ്വർഗ്ഗത്തിലേക്ക് പോകും . ഉരുകിയ ലോഹം ഭൂമിയിലെ പർവ്വതങ്ങൾ താഴ്ത്തുകയും താഴ്വാരങ്ങളും നിറയ്ക്കുകയും ചെയ്യും . ഭൂമി വീണ്ടും പഴയപടിയാകും . തിന്മ ഇല്ലാതാകും .ഭൂമി ചന്ദ്രനിലേക്ക് ഉയരും . സ്വർഗ്ഗം ചന്ദ്രനിലേക്ക് താഴും .സൗരാഷ്ട്രമതം അനുസരിച്ചു ലോകത്തിനു നാശമില്ല . സൃഷ്ടിയുടെ നവീകരണമാണുള്ളത് .

ശിക്ഷകളുടെ ലക്‌ഷ്യം തെറ്റ് തിരുത്തലാണ് .മനുഷ്യൻ ഭൂമിയിൽ ജീവിച്ചിരിക്കുമ്പോൾ അവനു നന്മയോ തിന്മയോ തിരഞ്ഞെടുക്കാം . നന്മയുടെയും തിന്മയുടെയും മധ്യത്തിലായിട്ടാണ് മനുഷ്യനെ അഹുറ മസ്‌ദയായ ദൈവം സൃഷ്ടിച്ചിരിക്കുന്നതെന്നു സൗരാഷ്ട്രമതം വിശ്വസിക്കുന്നു . സ്വന്തം ഇച്ഛ അനുസരിച്ചു നന്മയുടെയോ തിന്മയുടെയോ ശക്തികളെ സഹായിക്കാം . അമിതകാമം , മാംസഭക്ഷണം , കള്ളം , കൊലപാതകം , ബലപ്രയോഗം , സാഹസം , ദുരാശ എന്നിവ തിന്മയാണ് . നിയന്ത്രിതമായ ലൈംഗികത , സസയഭക്ഷണം , സഹജീവി സ്നേഹം , ആത്മീയത , സത്യം എന്നിവ നന്മയാണ് . 

നന്മയുടെ ആത്മീയ ശക്തികളെ സഹായിക്കുന്നതോടൊപ്പം ദൈവത്തിന്റെ ഭൗതിക സൃഷ്ടികളെ വർദ്ധിപ്പിക്കാനും അവയ്ക്കു സുഖം നൽകാനും മനുഷ്യൻ തയ്യാറാകണം . കാലിസമ്പത്തും വൃക്ഷസമ്പത്തും വർദ്ധിപ്പിക്കണം . കാലികളെ കെട്ടിയിട്ടു ദ്രോഹിക്കുകയോ പീഡിപ്പിക്കുകയോ ചെയ്യരുത് . സൗരാഷ്ട്ര മതത്തിൽ സസ്യഭുക്കുകളായ ജീവികളെല്ലാം കാലികളാകുന്നു . അമിതകാമവും കഠിനബ്രഹ്മചര്യവും ഒരുപോലെ പാപങ്ങളാണ് . വിവാഹം, കുടുംബം എന്നിവയാകുന്ന ദൈവാനുഗ്രഹത്തിനു വേണ്ടി ആവശ്യമായ കാമം മാത്രം ആചരിക്കുകയെന്നു അഹുറമസ്ദ സരതുഷ്ട്രരിലൂടെ ഉപദേശിച്ചിട്ടുണ്ട് . എന്നാൽ അമിതകാമം വൈവാഹിക വ്യവസ്ഥയെ തെറ്റിക്കുന്നു . ഒരു മനുഷ്യന് ഒരു ഭാര്യയാണ് അനുവദനീയം . ഭാര്യയുമായി മാത്രമേ ലൈംഗികത പാടുള്ളൂ . സരതുഷ്ട്രരുടെ അഭിപ്രായത്തിൽ ശരീരത്തെക്കാൾ ആത്മാവിനു പ്രാധാന്യം നൽകുന്ന ഉപവാസവും , ആത്മാവിനേക്കാൾ ശരീരത്തിന് പ്രാധാന്യം നൽകുന്ന അമിതഭക്ഷണവും ഒന്ന് പോലെ പാപങ്ങളാണ് . ശരീരത്തിന്റെയും ആത്മാവിന്റെയും ആരോഗ്യം പരസ്പര പൂരകങ്ങളാണ്‌ . അതിനാൽ രണ്ടിനും ഒന്നുപോലെ പ്രാധാന്യം നൽകണം .

സൗരാഷ്ട്ര മതപ്രകാരം , ലോകം ദൈവത്തിന്റെ നല്ല സൃഷ്ടിയാണ് . അത് അഹുറമസ്‌ദയായ ദൈവത്തിന്റെ പൂങ്കാവനമാണ് .ആത്മീയതയ്ക്കു എതിരായ ഭൗതിക പ്രപഞ്ചത്തിൽ കുടുങ്ങിപ്പോയ ഒരു ആത്മാവായിട്ടല്ല സൗരാഷ്ട്രമതം മനുഷ്യനെ കാണുന്നത് . നല്ല സൃഷ്ടിയായ പ്രപഞ്ചത്തിൽ കുടുങ്ങിപ്പോയ ചെകുത്താനാണ് മനുഷ്യന്റെ ശത്രു . സരതുഷ്ട്രന്റെ മതത്തിലും സദാചാരചിന്തയിലും അനുഷ്ഠാനങ്ങളിലും സന്തോഷാത്മകത നിറഞ്ഞിരിക്കുന്നു . മരണവും നാശവും തിന്മയുടെ പ്രതീകങ്ങളായതിനാൽ അവയുമായോ , ആ തിന്മകളെ സഹായിക്കുന്നതുമായോ ബന്ധമുണ്ടാകാതെ മനുഷ്യൻ സൂക്ഷിക്കണം . ചെളി , അഴുക്കുകൾ , മൃത വസ്തുക്കൾ എന്നിവ മരണവും നാശവും സ്ഥിതി ചെയ്യുന്ന നാശവസ്തുക്കളാണ് . 

നല്ല ദൈവം , നല്ല സൃഷ്ടി , മനുഷ്യന്റെ നന്മ ഇവയുമായി ബന്ധപ്പെട്ട മതമാണ് സൗരാഷ്ട്രമതം .അഗ്നിയും ജലവും ആരാധനയ്ക്കു ഉപയോഗിക്കുന്നു . ആദ്യകാലത്തു സൗരാഷ്ട്രമതത്തിൽ ആരാധന നടത്തിയിരുന്നത് തുറന്ന സ്ഥലത്തു വച്ചായിരുന്നു . എന്നാൽ അകൈമെനിഡ് സാമ്രാജ്യത്തിലെ രാജാക്കന്മാർ ക്ഷേത്രങ്ങൾ നിർമ്മിക്കുകയും അഹുറ മസ്‌ദായുടെ പ്രതീകങ്ങളായ വിശുദ്ധ അഗ്നിയും, ശുദ്ധ ജലവും അതിൽ സ്ഥാപിക്കുകയും ചെയ്തു . അങ്ങനെ ക്ഷേത്രങ്ങളുണ്ടായി .

സെന്റ് അവസ്ത
സരതുഷ്ട്രരുടെ ചരിത്രം
സൗരാഷ്ട്രമത സിദ്ധാന്തം
നന്മയും തിന്മയും